《奉和谢氏三亭之韵 其二 仰高亭》
明代·王鏊

亭上悠然坐见山，东西回合隐如环。悬崖有路神先往，丛桂无言手自攀。

理到静中应自得，事于身外不相关。金堂玉室分明在，何事高人去不还。

作者简介：王鏊（1450—1524）明代名臣、文学家。字济之，号守溪，晚号拙叟，学者称震泽先生，汉族，吴县（今江苏苏州）人。十六岁时国子监诸生即传诵其文，成化十一年进士。授编修，弘治时历侍讲学士，充讲官，擢吏部右侍郎，正德初进户部尚书、文渊阁大学士。博学有识鉴，有《姑苏志》、《震泽集》、《震泽长语》。